JWD แรลลี่ยาว! บวกต่อ 6% โบรกอัพเป้าใหม่ 21 บ. รับแผนซื้อหุ้น “สมายซัน” หนุนธุรกิจโตแกร่ง
JWD แรลลี่ยาว! บวกต่อ 6% โบรกฯมองผลดีซื้อหุ้น “สมายซัน” ช่วยต่อยอดธุรกิจเดิมขนส่ง - คลังสินค้า ระยะยาวยังคงสดใสจากแผน 5 ปีที่ตั้งเป้าหมายรายได้หมื่นล้าน แนะนำ “ซื้อ” ราคาเป้าหมาย 21 บ. 
27 ก.ค. 2564

ผู้สื่อข่าวรายงานว่าวันนี้ (27 ก.ค. 2564) ราคาหุ้นบริษัท เจดับเบิ้ลยูดี อินโฟโลจิสติกส์ จำกัด (มหาชน) หรือ JWD ณ เวลา 11.15 น. อยู่ที่ระดับ 16.70 บาท เพิ่มขึ้น 0.90 บาท หรือ 5.70% โดยทำจุดสูงสุดที่ 16.80 บาท และทำจุดต่ำสุดที่ 16.10 บาท ด้วยมูลค่าการซื้อขาย 255.51 ล้านบาท

บริษัทหลักทรัพย์ เคทีบีเอสที จำกัด (มหาชน) ระบุในบทวิเคราะห์ (27 ก.ค. 2564) โดยประเมินต่อหุ้น JWD ที่ยังคงแนะนำ “ซื้อ” แต่ปรับราคาเป้าหมายขึ้นเป็น 21.00 บาท อิง 2565 core PER ที่ 38 เท่า (จากเดิม ที่ 16.50 บาท อิง 2564 core PER ที่ 38 เท่า) ทั้งนี้มีมุมมองเป็นบวกจากการที่ JWD ประกาศเข้าซื้อหุ้น Smilesun สัดส่วน 36% มูลค่า 495 ล้านบาท (ซื้อผ่าน JTS บริษัทย่อยของ JWD ถือหุ้น 75%) โดย Smilesun เป็น holding company ลงทุนในธุรกิจให้บริการตู้คอนเทนเนอร์ภายในท่าเรือและการขนส่งสินค้า ซึ่งจะเป็นการช่วยต่อยอดธุรกิจเดิมของ JWD ทั้งในส่วนของธุรกิจขนส่ง และคลังสินค้า 
สำหรับด้านงบการเงินจะรับรู้เป็นรายได้จากปันผลหุ้น (Equity income) ซึ่งทางฝ่ายวิจัยประเมินว่าจะช่วยเพิ่มกำไรไม่ต่ำกว่า 61 ล้านบาทต่อปี อิงสมมติฐาน Smilesun จะมีกำไร 300 ล้านบาท (กำไรปี 2562 = 324 ล้านบาท, ปี 2563 = 299 ล้านบาท) คูณสัดส่วนการถือหุ้น และหักด้วยดอกเบี้ยจ่าย 20 ล้านบาทต่อปี (JWD ได้มีการออกหุ้นกู้แล้ว ที่ดอกเบี้ย 4% ต่อปี) ทั้งนี้ยังคงประเมินกำไรปกติปี 2564 ใกล้เคียงเดิมที่ 429 ล้านบาท เพิ่มขึ้น 45% จากงวดเดียวกันของปีก่อนเนื่องจากดีลดังกล่าวจะแล้วเสร็จในช่วงเดือน ต.ค.2564 ซึ่งเมื่อหักผลกระทบจากดอกเบี้ยจ่ายจะทำให้มีผลต่อกำไรปี 2564 ไม่มาก แต่จะช่วยเพิ่มกำไรปกติปี 2565 ขึ้นจากเดิม 11% เป็น 565 ล้านบาทเพิ่มขึ้น 32% จากงวดเดียวกันของปีก่อน
โดยราคาหุ้น Outperform SET เพิ่มขึ้น 68% ในช่วง 3 เดือน จากความคืบหน้าแผนการลงทุนในธุรกิจใหม่ ทั้งนี้ทางฝ่ายวิจัยยังคงแนะนำ “ซื้อ” โดยปรับราคาเป้าหมายเป็นปี 2565 เพื่อรับรู้ผลบวกจากธุรกิจใหม่มากขึ้น ขณะที่ผลการดำเนินงานยังเติบโตดีต่อเนื่องที่ปี 2563 – 2565 core EPS CAGR เพิ่มขึ้น 38% ซึ่งกำไรปี 2565 ยังมีโอกาส Upside ได้อีก หากได้ข้อมูลผลการดำเนินงานและแผนธุรกิจของ Simesun ที่ชัดเจนมากขึ้น
ส่วนระยะยาวยังคงสดใสจากแผน 5 ปีที่ตั้งเป้าหมายรายได้ 1 หมื่นล้านบาท (เติบโตเฉลี่ย 21% CAGR) จากการเติบโตทั้ง Organic และ Inorganic Growth ดังนั้นมองว่า JWD ควรเทรดที่ PER ที่ระดับ Premium จากค่าเฉลี่ยในอดีต จากปัจจุบันที่เทรด 2565 core PER ที่ 28.50 เท่า 